b'\n_START_ARTICLE_\nMoana Pozzi\n_START_SECTION_\nBiografija\n_START_PARAGRAPH_\nMoana, kurios vardas havaj\xc5\xb3 kalba rei\xc5\xa1kia \xe2\x80\x9eVandenynas\xe2\x80\x9c, gim\xc4\x97 Genujoje, ta\xc4\x8diau v\xc4\x97liau gyveno Kanadoje ir Brazilijoje, kur darbo reikalais vyko jos t\xc4\x97vas, branduolini\xc5\xb3 sistem\xc5\xb3 in\xc5\xbeinierius. \xc4\xae Italij\xc4\x85 jie galutinai gr\xc4\xaf\xc5\xbeo kai Moanai buvo 13. 1979\xc2\xa0m., dar nesulaukusi 18, Moana susilauk\xc4\x97 s\xc5\xabnaus Simone, kur\xc4\xaf u\xc5\xbeaugino jos t\xc4\x97vai ir kuriam buvo sakoma, kad Moana yra jo sesuo (\xc5\xa1itai oficialiai paskelb\xc4\x97 pats Simone 2006\xc2\xa0m.)._NEWLINE_1980\xc2\xa0m. \xc5\xa1eima v\xc4\x97l persik\xc4\x97l\xc4\x97, dabar \xc4\xaf Pranc\xc5\xabzij\xc4\x85, o Moana nusprend\xc4\x97 likti Romoje. Ji i\xc5\xa1m\xc4\x97gino modelio darb\xc4\x85, studijavo aktoryst\xc4\x99 ir gavo kelet\xc4\x85 nedideli\xc5\xb3 vaidmen\xc5\xb3 kine bei reklamose. Taip pat ji \xc4\x97m\xc4\x97 vesti laid\xc4\x85 vaikams televizijoje bei pasirod\xc4\x97 keliuose kituos TV \xc5\xa1ou. 1981\xc2\xa0m. kilo skandalas, kuomet pornografiniame filme \xe2\x80\x9eValentina, ragazza in calore\xe2\x80\x9c vaidinusi Linda Heveret buvo atpa\xc5\xbeinta kaip Moana. Tuo metu laid\xc4\x85 vaikams \xe2\x80\x9eTip Tap Club\xe2\x80\x9c vedusi aktor\xc4\x97, nors visk\xc4\x85 ir neig\xc4\x97, buvo nu\xc5\xa1alina nuo darbo televizijoje, ta\xc4\x8diau tai pad\xc4\x97jo sulaukti didelio spaudos d\xc4\x97mesio._NEWLINE_1986\xc2\xa0m. ji \xc4\x97m\xc4\x97 filmuotis pornografiniuose filmuose savo tikruoju vardu ir palaipsniui tapo tokia pat populiari, kaip ir kita \xc5\xa1io \xc5\xbeanro ital\xc4\x97 Cicciolina._NEWLINE_1991\xc2\xa0m. Moana i\xc5\xa1leido autobiografij\xc4\x85 \xe2\x80\x9eMoana\xe2\x80\x99s Philosophy\xe2\x80\x9c, kurioje nuo 4 iki 9,5 balo \xc4\xafvertino savo garsius meilu\xc5\xbeius: aktorius Robert De Niro, Harvey Keitel, Roberto Benigni, futbolininkus Marco Tardelli ir Paulo Roberto Falc\xc3\xa3o. Kai kuri\xc5\xb3 pavard\xc4\x97s nebuvo atskleistos, ta\xc4\x8diau manoma, kad po pseudonimu \xe2\x80\x9epolitikas\xe2\x80\x9c sl\xc4\x97p\xc4\x97si buv\xc4\x99s \xc5\xa1alies ministras pirmininkas Bettino Craxi, su kuriuo ji palaik\xc4\x97 ry\xc5\xa1ius 1981\xc2\xa0m. (sp\xc4\x97jama, kad b\xc5\xabtent \xc5\xa1is ry\xc5\xa1ys pad\xc4\x97jo jai gauti darb\xc4\x85 televizijoje)._NEWLINE_1992\xc2\xa0m. Moana su Cicciolina \xc4\xafk\xc5\xabr\xc4\x97 Meil\xc4\x97s partij\xc4\x85 ir dalyvavo Romos mero rinkimuose, kuriuose surinko 1 proc. bals\xc5\xb3. Tai dar labiau padidino jos populiarum\xc4\x85 ir Moana tapo netgi animacini\xc5\xb3 film\xc5\xb3 persona\xc5\xbeu. Nepaisant to, kad dirbo suaugusiems skirtoje industrijoje, ji buvo \xc5\xbeinoma visoje \xc5\xa1alyje ir nuolatos d\xc4\x97mesio centre._NEWLINE_1994\xc2\xa0m. Moana \xc4\x97m\xc4\x97 da\xc5\xbenai sirgti, d\xc4\x97l nuolatinio v\xc4\x97mimo ji prarado daug svorio. Nusprendusi padaryti pertrauk\xc4\x85 ir daugiau laiko skirti poilsiui, ji kartu su vyru ir s\xc5\xabnumi i\xc5\xa1siruo\xc5\xa1\xc4\x97 kelion\xc4\x97n po Indij\xc4\x85, v\xc4\x97liau\xc2\xa0\xe2\x80\x93 Pranc\xc5\xabzij\xc4\x85. Rugs\xc4\x97jo 15 d. ji mir\xc4\x97 Lione, oficiali prie\xc5\xbeastis\xc2\xa0\xe2\x80\x93 kepen\xc5\xb3 v\xc4\x97\xc5\xbeys._NEWLINE_Netik\xc4\x97ta mirtis ilg\xc4\x85 laik\xc4\x85 kurst\xc4\x97 \xc4\xafvairius gandus\xc2\xa0\xe2\x80\x93 nuo \xc5\xbemog\xc5\xbeudyst\xc4\x97s iki inscenizuotos mirties, siekiant pab\xc4\x97gti nuo vie\xc5\xa1umo. 2006\xc2\xa0m. policija pavie\xc5\xa1ino informacij\xc4\x85 apie jos mirt\xc4\xaf ir skrodimo rezultatus.\n_START_SECTION_\n\xc5\xa0eima\n_START_PARAGRAPH_\n1992\xc2\xa0m. ji i\xc5\xa1tek\xc4\x97jo u\xc5\xbe Antonio Di Ciesco._NEWLINE_Jaunesnioji Moanos sesuo Maria Poci (g. 1963) taip pat kur\xc4\xaf laik\xc4\x85 vaidino pornografiniuose filmuose pseudonimu Baby Pozzi.\n_START_SECTION_\nKita\n_START_PARAGRAPH_\n1999\xc2\xa0m. buvo sukurtas filmas apie Moanos gyvenim\xc4\x85 \xe2\x80\x9eGuardami\xe2\x80\x9c._NEWLINE_2009\xc2\xa0m. pasirod\xc4\x97 televizijos serialas \xe2\x80\x9eMoana\xe2\x80\x9d, kuriame pagrindin\xc4\xaf vaidmen\xc4\xaf atliko Violante Placido._NEWLINE_2010\xc2\xa0m. jos buv\xc4\x99s vadybininkas suk\xc5\xabr\xc4\x97 biografin\xc4\xaf pornografin\xc4\xaf film\xc4\x85 \xe2\x80\x9eI segreti di Moana\xe2\x80\x9c.'